2.pielikums

Ministru kabineta

2014.gada 4. februāra

 rīkojumam Nr. 53

**Konkursa nolikums par jūras teritoriju izmantošanas tiesību piešķiršanu akvakultūras darbībai nepieciešamo iekārtu ierīkošanai un ekspluatācijai Latvijas Republikas teritoriālajā jūrā**

**I. Vispārīgā informācija**

1. Konkursa priekšmets – tiesības izmantot konkursam izvirzītos Latvijas Republikas teritoriālās jūras laukumus tādu iekārtu ierīkošanai un ekspluatācijai, kuras paredzētas akvakultūras darbību veikšanai, uz laiku līdz 30 gadiem.

**II. Konkursa komisija**

2. Konkursa komisiju apstiprina zemkopības ministrs. Konkursa komisijas sastāvā ir:

2.1. pa diviem deleģētiem pārstāvjiem no Zemkopības ministrijas, Ekonomikas ministrijas un Vides aizsardzības un reģionālās attīstības ministrijas;

2.2. pa vienam deleģētam pārstāvim no Satiksmes ministrijas, valsts akciju sabiedrības "Latvijas Jūras administrācija", Aizsardzības ministrijas, Iekšlietu ministrijas un Finanšu ministrijas.

3. Konkursa komisijas priekšsēdētājs un komisijas priekšsēdētāja vietnieks ir Zemkopības ministrijas deleģētie pārstāvji.

4. Konkursa komisijas darbu tehniski nodrošina Zemkopības ministrija.

5. Konkursa komisijai ir tiesības:

5.1. pieprasīt, lai pretendenti precizē iesniegto informāciju, ja tas nepieciešams pretendentu pieteikumu vērtēšanai un salīdzināšanai. Ja pretendents konkursa komisijas noteiktajā termiņā, kas nedrīkst būt īsāks par 30 dienām, nav iesniedzis prasīto informāciju, konkursa komisija pieņem lēmumu noraidīt pieteikumu. Zemkopības ministrija par to informē pretendentu, pieteikumu nosūtot atpakaļ;

5.2. piesaistīt neatkarīgus ekspertus pretendentu pieteikumu izvērtēšanai. Ekspertu atzinumiem un viedokļiem ir ieteikuma raksturs;

5.3. pieaicināt attiecīgajiem jūras laukumiem piegulošo pašvaldību pārstāvjus pretendentu pieteikumu izvērtēšanai. Pašvaldību viedokļiem ir ieteikuma raksturs;

5.4. ierosināt lēmuma pieņemšanu par to, ka neviens no konkursa pretendentiem neatbilst šajā nolikumā noteiktajām prasībām, un piedāvāt Ministru kabinetam lemt par konkursa izbeigšanu, nenosakot konkursa uzvarētāju nevienam no izsludinātajiem atļaujas laukumiem;

5.5. ierosināt lēmuma pieņemšanu par konkursa uzvarētāja vai uzvarētāju noteikšanu visiem vai tikai daļai no izsludinātajiem atļaujas laukumiem;

5.6. pieņemt konkursa komisijai saistošus lēmumus par konkursa komisijas darba organizēšanu.

6. Konkursa komisijas pienākumi:

6.1. izskatīt visus pretendentu pieteikumus un tos atlasīt konkursam, izvērtējot pretendentu iesniegtos dokumentus šajā nolikumā paredzētajā kārtībā;

6.2. izskatot pretendenta pieteikumu, ņemt vērā jūras telpisko plānojumu, ja tāds ir izstrādāts;

6.3. ja konkursam iesniegtie pieteikumi atbilst konkursa nolikuma prasībām un konkursa procedūra ir pabeigta, ierosināt lēmuma pieņemšanu par konkursa uzvarētāja noteikšanu;

6.4. paziņot konkursa rezultātu Zemkopības ministrijai un aicināt to sagatavot nepieciešamo dokumentāciju Ministru kabineta lēmuma pieņemšanai;

6.5. veikt citas darbības atbilstoši šā nolikuma prasībām.

7. Komisijas priekšsēdētājs:

7.1. organizē un vada konkursa komisijas darbu;

7.2. nosaka konkursa komisijas sēžu laiku un darba kārtību atbilstoši šajā nolikumā noteiktajai konkursa norises kārtībai un termiņiem;

7.3. sasauc un vada konkursa komisijas sēdes;

7.4. nosaka konkursa komisijas locekļu pienākumus.

8. Konkursa komisijas sēdes ir slēgtas, izņemot pretendentu pieteikumu atvēršanas sēdi, par kuru Zemkopības ministrija paziņo ne vēlāk kā 10 dienas iepriekš, par to publicējot informāciju Zemkopības ministrijas tīmekļa vietnē.

9. Pretendenta pieteikums uzskatāms par iesniegtu laikā, ja tas nodots pastā ne vēlāk kā konkursa dokumentu iesniegšanas pēdējā dienā.

10. Konkursa komisijas sēdes protokolē. Konkursa komisijas sēdes protokolu paraksta tie konkursa komisijas locekļi, kas piedalījušies attiecīgajā sēdē.

11. Konkursa komisija ir lemttiesīga, ja tās sēdē piedalās vairāk nekā puse no komisijas locekļiem.

**III. Konkursa izsludināšana un konkursa dokumentu iesniegšana**

12. Zemkopības ministrija uzaicinājumu piedalīties konkursā publicē oficiālajā izdevumā "Latvijas Vēstnesis" un ievieto ministrijas tīmekļa vietnē 30 dienu laikā pēc tam, kad stājies spēkā normatīvais akts par valsts nodevu atļaujas vai licences laukuma jūrā izmantošanai un nodevas maksāšanas kārtību.

13. Uzaicinājumā norāda konkursa nolikuma publicēšanas vietu, pieteikšanās termiņu un vietu, kā arī iespējas saņemt nepieciešamo informāciju par piedalīšanos konkursā.

14. Konkursa pieteikuma (1.pielikums) iesniegšanas termiņš nav mazāks par 60 kalendāra dienām pēc tā publicēšanas oficiālajā izdevumā "Latvijas Vēstnesis".

15. Pretendenti var uzdot konkursa komisijai jautājumus par konkursa kvalifikācijas kritērijiem.

16. Ja Zemkopības ministrija no kāda pretendenta ir saņēmusi rakstisku pieprasījumu par minētā konkursa kvalifikācijas kritērijiem, konkursa komisija sagatavo atbildi. Zemkopības ministrija, neidentificējot pretendentu, kurš pieprasījis papildu informāciju vai skaidrojumus, publicē sagatavoto atbildi Zemkopības ministrijas tīmekļa vietnē 30 dienu laikā pēc pieprasījuma saņemšanas, kā arī nosūta atbildi iesniedzējam normatīvajos aktos noteiktajā kārtībā.

17. Informācijas apmaiņa starp pretendentiem un konkursa komisiju notiek latviešu valodā.

18. Pretendents līdz pieteikuma iesniegšanas termiņa beigām var rakstiski grozīt vai atsaukt savu pieteikumu, slēgtā aploksnē nosūtot nolikuma 36.punktā minēto informāciju un uz aploksnes norādot "Grozījumi" vai "Atsaukums". Ja pretendents atsauc savu pieteikumu, tas konkursā nepiedalās un konkursa komisija tā iesniegtos dokumentus neizskata.

19. Pēc pieteikumu iesniegšanas termiņa beigām pretendentu iesniegtos dokumentus labot nedrīkst.

20. Lai sagatavotu konkursa pieteikumu, pretendenti par saviem līdzekļiem var piesaistīt profesionālus finanšu, tehniskos un juridiskos konsultantus. Zemkopības ministrija un konkursa komisija nesniedz finanšu, tehniskus vai juridiskus ieteikumus saistībā ar pretendentu piedalīšanos konkursā. Pretendenti sedz visus ar konkursa pieteikumu sagatavošanu un piedalīšanos konkursā saistītos izdevumus.

**IV. Kopā ar pretendentu pieteikumu iesniedzamie pretendentu atlases dokumenti**

21. Lai apliecinātu atbilstību šā nolikuma V nodaļā minētajām prasībām,pretendents kopā ar pieteikumu iesniedz:

21.1. kompetentas komersantu reģistrācijas iestādes izziņu, ja pretendents ir ārvalstī reģistrēts komersants. Izziņā iekļauj šādu informāciju:

21.1.1. reģistrācijas valsts un datums, kad pretendents ir reģistrēts attiecīgajā Eiropas Savienības, Pasaules Tirdzniecības organizācijas vai Eiropas Brīvās tirdzniecības asociācijas dalībvalstī;

21.1.2. informācija par pretendenta amatpersonām, kurām ir tiesības rīkoties pretendenta vārdā;

21.1.3. apliecinājums par to, ka pieteikuma iesniegšanas dienā un piecus gadus pirms pieteikuma iesniegšanas pretendents nav bijis pasludināts par maksātnespējīgu, pret to nav ierosināts maksātnespējas process, tā saimnieciskā darbība nav apturēta vai pārtraukta, nav uzsākta likvidācijas vai bankrota procedūra;

21.2. pretendenta iepriekšējās pieredzes apliecinājumu (2.pielikums). Ja pretendents ir personālsabiedrība, pieredzes apliecinājumu iesniedz par katru sabiedrības biedru;

21.3. pretendenta revidētos finanšu pārskatus par pēdējiem trim gadiem. Ja pretendents ietilpst kādā konsolidācijas grupā saskaņā ar starptautiskajiem finanšu pārskatu standartiem vai citiem Eiropas Savienības dalībvalstīs pieņemtiem grāmatvedības standartiem, tas iesniedz revidētos grupas konsolidētos gada pārskatus, kas sagatavoti saskaņā ar starptautiskajiem finanšu pārskatu standartiem vai citiem Eiropas Savienības dalībvalstīs pieņemtiem grāmatvedības standartiem. Ja pretendents ir personālsabiedrība, revidētos finanšu pārskatus par pēdējiem trim gadiem iesniedz par katru personāl­sabiedrības biedru atsevišķi;

21.4. pretendenta amatpersonas parakstītu apliecinājumu par pretendenta finanšu stāvokli pēdējo triju gadu laikā. Ja pretendents ir personālsabiedrība, apliecinājumu par finanšu stāvokli par pēdējiem trim gadiem iesniedz par katru personālsabiedrības biedru atsevišķi;

21.5. apliecinājumu, kas pierāda projekta īstenošanai nepieciešamo investīciju pieejamību.

**V. Prasības pretendentu kvalifikācijai**

22. Konkursa pretendentu atbilstību kvalifikācijas prasībām vērtē konkursa komisija.

23. Konkursa komisija izvērtē, vai pieteikumam pievienotie dokumenti satur informāciju, kas apliecina, ka pretendents atbilst šādiem kritērijiem:

23.1. pēdējos 10 gadus pirms pieteikuma iesniegšanas dienas pretendents ir reģistrēts valstī, kas ir Eiropas Savienības, Pasaules Tirdzniecības organizācijas vai Eiropas Brīvās tirdzniecības asociācijas dalībvalsts;

23.2. pretendentam ar tiesas spriedumu nav pasludināts maksātnespējas process, ar tiesas spriedumu netiek īstenots tiesiskās aizsardzības process vai ar tiesas lēmumu netiek īstenots ārpustiesas tiesiskās aizsardzības process un tam nav uzsākta bankrota procedūra.

24. Izvērtējot pretendenta iepriekšējo pieredzi, konkursa komisija konstatē, vai pretendents atbilst šādiem kritērijiem:

24.1. pēdējos piecus gadus pirms pieteikuma iesniegšanas dienas pretendents ir darbojies akvakultūras jomā Eiropas Savienības, Pasaules Tirdzniecības organizācijas vai Eiropas Brīvās tirdzniecības asociācijas dalībvalstī;

24.2. vismaz gadu pirms pieteikuma iesniegšanas dienas pretendents ir bijis saistīts un darbojas akvakultūras jomā valstī, kurā tas reģistrēts, vai kādā citā Eiropas Savienības, Pasaules Tirdzniecības organizācijas vai Eiropas Brīvās tirdzniecības asociācijas dalībvalstī.

25. Šā nolikuma 21.1., 23.1. un 23.2.apakšpunktā minēto informāciju par Latvijā reģistrētu komersantu konkursa komisija iegūst no Uzņēmumu reģistra datubāzes.

26. Atlases prasībās norādītā informācija nav precizējama.

**VI. Pretendenta pieteikumā norādāmā informācija**

27. Pretendents iesniedz pieteikumu konkrētam atļaujas laukumam jūrā. Ja pretendents pretendē uz vairākiem atļaujas laukumiem, tas pieteikumu aizpilda par katru atļaujas laukumu atsevišķi, norādot izvēlētā atļaujas laukuma numuru, bet atlases dokumentus iesniedz tikai vienreiz.

28. Pretendents iesniedz plānoto jūras akvakultūras audzētavas projekta īstenošanas laika grafiku līdz pilnīgai audzētavas pabeigšanai un nodošanai ekspluatācijā, iekļaujot visus būtiskākos projekta īstenošanas posmus.

29. Aprakstot akvakultūras audzētavas tehnoloģisko risinājumu, pretendents pieteikumā iekļauj vismaz šādu informāciju un dokumentus:

29.1. audzētavā izmantojamo tehnoloģiju raksturojums, paredzamie iekārtu piegādātāji, audzētavas paredzamās kopējās būvniecības izmaksas;

29.2. pretendenta un iekārtu piegādātāju parakstīti nodomu protokoli par projektā plānotās akvakultūras audzētavas tehniskajiem parametriem atbilstoša aprīkojuma iegādi, norādot vismaz iekārtu piegādes termiņu, cenas un piegādes un montāžas izmaksas;

29.3. plānotie pasākumi un aprīkojums cilvēku drošībai jūrā atbilstoši 1974.gada Starptautiskajai konvencijai par cilvēku dzīvības aizsardzību uz jūras un [Darba aizsardzības likuma](http://likumi.lv/doc.php?id=26020)m;

29.4. kuģošanas drošībai akvakultūras audzētavas teritorijā paredzētā aprīkojuma raksturojums atbilstoši normatīvajiem aktiem par Latvijas ūdeņu izmantošanas kārtību, kā arī par tehniskajām prasībām navigācijas līdzekļiem;

29.5. apliecinājums par to, ka akvakultūras audzētavā paredzētās tehnoloģijas atbilst visām Eiropas Savienības un Latvijas Republikas normatīvo aktu prasībām vides aizsardzības jomā.

30. Aprakstot katru audzēšanai paredzēto akvakultūras sugu, pretendents pieteikumā iekļauj vismaz šādu informāciju un dokumentus:

30.1. sākotnēji ielaižamo akvakultūras dzīvnieku daudzums, vecums, vidējais svars, paredzamie akvakultūras dzīvnieku piegādātāji, kā arī izmaksas, kas saistītas ar akvakultūras dzīvnieku iegādi;

30.2. pretendenta un akvakultūras dzīvnieku piegādātāju parakstīti nodomu protokoli par akvakultūras dzīvnieku iegādi;

30.3. paredzētais audzēšanas ilgums līdz produkcijas realizācijai, akvakultūras dzīvnieku (ja paredzēts, arī makroaļģu) realizācijas svars, realizācijas vietas un plānotās cenas;

30.4. akvakultūras dzīvnieku barība, barības piedevas (piemēram, vitamīni), paredzamie piegādātāji, barības daudzums gadā un izmaksas, kas saistītas ar tā iegādi;

30.5. akvakultūras dzīvnieku slimību profilakses pasākumi, plānotās slimību ārstēšanas metodes un citas ar veterināro uzraudzību saistītas darbības.

31. Aprakstot audzētavas darbaspēku, pretendents pieteikumā iekļauj vismaz šādu informāciju:

31.1. paredzamais darbinieku skaits sadalījumā pa amatiem un nodarbinātības slodzēm;

31.2. nodarbināto personu kvalifikācijas prasības.

32. Aprakstot plānoto vides stāvokļa monitoringu, pretendents pieteikumā iekļauj vismaz šādu informāciju:

32.1. nosakāmie fizikālie, ķīmiskie un bioloģiskie rādītāji;

32.2. paredzamais aprīkojums un monitoringa veikšanas metodika;

32.3. paredzamais monitoringa veikšanas biežums;

32.4. monitoringa rezultātu ziņošanas kārtība atbildīgajām iestādēm.

**VII. Prasības pretendentu iesniedzamajiem dokumentiem**

33. Pretendenti pieteikumu vai pieteikumus, ja tie pretendē uz vairākiem atļaujas laukumiem, un saistītos dokumentus iesniedz elektroniski atbilstoši normatīvajiem aktiem par elektronisko dokumentu noformēšanu vai aizlīmētā aploksnē personīgi Zemkopības ministrijā. Uz aploksnes norāda:

33.1. Zemkopības ministrijas adresi;

33.2. pretendenta nosaukumu;

33.3. norādi "Konkursam par jūras teritoriju izmantošanas tiesību piešķiršanu akvakultūras darbībai nepieciešamo iekārtu ierīkošanai un ekspluatācijai Latvijas Republikas teritoriālajā jūrā".

34. Pieteikuma dokumentu lapas numurē atbilstoši pievienotajam satura rādītājam. Visas pieteikuma oriģināla daļas cauršuj tā, lai dokumentus nebūtu iespējams atdalīt, tos nesabojājot.

35. Pieteikumu sagatavo datorrakstā latviešu valodā. Kvalifikāciju apliecinošus dokumentus (piemēram, sertifikātus, apliecības, diplomus), to kopijas, kā arī tulkojumu latviešu valodā noformē atbilstoši normatīvajiem aktiem par dokumentu izstrādāšanas un noformēšanas prasībām.

36. Pieteikumā iekļautajiem dokumentiem jābūt skaidri salasāmiem un bez kļūdām, izņemot pretendenta pieļauto un konstatēto kļūdu labojumus, kas apliecināti ar pieteikumu parakstījušās personas parakstu blakus labojumam. Ja pieteikumu parakstījušas vairākas personas, arī labojumus paraksta visas personas, kas parakstījušas pieteikumu.

37. Ja konkursa komisijai tiek iesniegti dokumenti, kuros nav norādīta visa nepieciešamā informācija, konkursa komisija pieprasa pretendentam skaidrot vai papildināt pieteikumā norādīto informāciju, izņemot pretendentu atlases prasībās noteikto informāciju.

38. Konkursa komisijai iesniegtie dokumenti netiek atdoti atpakaļ pretendentiem.

39. Ja konkursa komisija, izskatot pretendenta dokumentus, konstatē, ka nav iesniegti visi šajā nolikumā prasītie dokumenti, tie neatbilst šā nolikuma VII nodaļas prasībām vai arī satur nepatiesas ziņas, konkursa komisija pieņem lēmumu par pretendenta izslēgšanu no turpmākas dalības konkursā.

**VIII. Pieteikumu atvēršanas kārtība**

40. Aploksnes ar pieteikumu (un papildinājumiem) atver tikai pēc pieteikumu iesniegšanas termiņa beigām konkursa komisijas sēdē, par kuras laiku un vietu Zemkopības ministrija paziņo ne vēlāk kā 10 dienas pirms konkursa pieteikumu iesniegšanas termiņa beigām.

41. Konkursa komisija pieteikumus, kā arī pieteikumu atsaukumus un papildinājumus, kas izdarīti saskaņā ar konkursa nolikumu, atver atklātā sēdē šajā nolikumā noteiktajā kārtībā, reģistrējot tās personas, kuras piedalās sēdē.

42. Aploksnes, uz kurām ir uzraksts "Pieteikuma atsaukums", atver pirmās un nolasa dalībnieka nosaukumu.

**IX. Pretendentu pieteikumu vērtēšanas kritēriji**

43. Konkursa komisija 30 dienu laikā pēc pieteikuma iesniegšanas termiņa beigām izvērtē pretendentu pieteikumus par katru atļaujas laukumu atsevišķi pēc šajā nolikumā noteiktajām kvalifikācijas atlases prasībām.

44. To pretendentu pieteikumus, kuri atbilst konkursa kvalifikācijas atlases prasībām, vērtē pēc šā nolikuma 3.pielikumā noteiktajiem pretendentu vērtēšanas kritērijiem katram atļaujas laukumam atsevišķi.

45. Konkursa komisija neizskata to pretendentu pieteikumus, kuri neatbilst konkursa kvalifikācijas atlases prasībām vai kuri tiek izslēgti no turpmākas dalības konkursā, pamatojoties uz šā nolikuma 45.punktu.

46. Konkursā par atļaujas laukuma izmantošanas tiesībām uzvar pretendents, kurš pretendējis uz attiecīgo atļaujas laukumu un ieguvis visvairāk punktu.

47. Ja, pretendējot uz konkrētu atļaujas laukumu, vairāki pretendenti ieguvuši vienādu punktu skaitu, par uzvarētāju atzīst to pretendentu, kurš saņēmis lielāku punktu skaitu par videi draudzīgu tehnoloģiju izmantošanu.

48. Piecu dienu laikā pēc konkursa komisijas lēmuma pieņemšanas Zemkopības ministrija konkursa rezultātus rakstiski paziņo visiem konkursa dalībniekiem, publicē tos oficiālajā izdevumā "Latvijas Vēstnesis" un ievieto Zemkopības ministrijas tīmekļa vietnē.

49. Pēc tam kad konkursa uzvarētājs ir izpildījis Jūras vides aizsardzības un pārvaldības likuma 20.panta pirmās daļas 2.punktā un likuma "Par ietekmes uz vidi novērtējumu" 8.1 pantā noteiktās prasības, ietekmes uz vidi novērtējuma veikšanā iesaistot starptautiski atzītu novērtētāju vai ekspertu, kam ir pieredze akvakultūras projektu ietekmes uz vidi izvērtēšanā jūras ūdeņos, Zemkopības ministrija noteiktā kārtībā iesniedz Valsts kancelejā Ministru kabineta rīkojuma projektu par atļauju konkursa uzvarētājam izmantot attiecīgo atļaujas laukumu akvakultūras darbībai nepieciešamo iekārtu ierīkošanai un ekspluatācijai, paredzot atļaujas izmantošanas nosacījumus.

50. Konkurss ir atzīstams par nenotikušu, ja:

50.1. nav iesniegts neviens pieteikums;

50.2. ar konkursa komisijas lēmumu ir noraidīti visi iesniegtie pieteikumi.

51. Ja konkursa uzvarētājs ir atteicies no tiesībām konkrēta atļaujas laukuma izmantošanai akvakultūras darbībām, tiesības minētā atļaujas laukuma izmantošanai saņem konkursa pretendents, kurš šajā nolikumā noteiktajā kārtībā ir ieguvis nākamo labāko novērtējumu šā atļaujas laukuma izmantošanai un par kuru Ministru kabinets pieņem šādu lēmumu.

52. Ja konkurss ir atzīts par nenotikušu vai konkursa uzvarētājs ir noteikts tikai daļai no izsludinātajiem atļaujas laukumiem, Zemkopības ministrija 280 dienu laikā var izsludināt jaunu konkursu par atlikušajiem atļaujas laukumiem jūrā, paziņojot par to oficiālajā izdevumā "Latvijas Vēstnesis".

Zemkopības ministrs Jānis Dūklavs